# Arriba l’acte central de les Festes de la Carxofa

# Gaudeix amb família i amics de la Carxofada del Prat, acompanyada d’activitats infantils i bona música

**L’acte s’emmarca en les Festes de la Carxofa, el cicle d’activitats gastronòmiques, culturals i lúdiques, a l’entorn de la reina dels conreus del Parc Agrari, que se celebra entre març i abril.**

 **El punt i final de les festes serà el Fira Tapa, la mostra de tapes elaborades amb Carxofa Prat, creades per diferents restauradors de la ciutat, que se celebrarà tot just abans de Sant Jordi, del 20 al 22 d’abril a la Plaça de Blanes.**

La Carxofada del Prat arriba diumenge vinent, 15 d’abril, al Parc Fondo d’en Peixo. La jornada inclourà activitats per als més petits, música, ball, venda de producte fresc de proximitat i un dinar popular, entre d’altres, amb la reina dels camps del Parc Agrari com a protagonista. El Prat és un dels principals productors de carxofa de l’entorn metropolità, amb 1.000 tones anuals\*.

L’Ajuntament del Prat i [GATS](http://www.gats.cat/) organitzen aquest acte -abans conegut com a Carxofada popular-, que és el principal de les Festes de la Carxofa. La cita arrenca a les 11 h i, a banda de les paradetes que s’instal·len per vendre productes del Parc Agrari i artesania local, hi haurà activitats abans i després del dinar. Es faran tallers per aprendre diverses tècniques del món del circ, fer manualitats amb verdures o participar en jocs tradicionals.

**Competició gastronòmica**

També se celebrarà un Concurs de cuina amb la Carxofa Prat com a ingredient de tots els plats, que poden ser tant primers com segons com postres. El jurat, integrat per tres membres provinents de l'àmbit agrícola i del món de la gastronomia, escollirà allà mateix els guanyadors de la competició. El tinent d’alcalde i regidor de Promoció de la Ciutat, Sergi Alegre, els lliurarà els premis.

El dinar inclourà Carxofa Prat a la brasa, patata al caliu, botifarra amb mongetes i coca de forner o poma. També hi haurà l’opció de menú halal, amb botifarra de vedella, i de menú infantil, amb pasta a la bolonyesa de carxofa. Els tiquets es poden comprar el mateix dia de l'esdeveniment al Parc del Fondo d'en Peixo a partir de les 11 h. L'acompanyament musical de la jornada el posarà la banda The Wireless, que fa versions de cançons de Bob Marley.

**Les Festes de la Carxofa**

Aquesta jornada s’emmarca en les Festes de la Carxofa, el cicle d’activitats gastronòmiques, culturals i lúdiques, a l’entorn de la reina dels conreus del Parc Agrari, que té lloc entre març i abril. El punt i final de les festes serà el Fira Tapa, la mostra de tapes elaborades amb Carxofa Prat, creades per diferents restauradors de la ciutat, que se celebrarà tot just abans de Sant Jordi, del 20 al 22 d’abril a la Plaça de Blanes.

El mes passat, es va celebrar el Març Gastronòmic, organitzat per l’Ajuntament del Prat i l’AGT (Associació de Gastronomia i Turisme del Baix Llobregat), en què van participar una trentena de restaurants de la ciutat i d’altres municipis propers per oferir àpats amb productes de proximitat, com la carxofa i el pollastre Pota Blava. Recentment, diumenge 8 d’abril, La Capsa i l’associació Les Escarxofes del Prat van organitzar  l’Escarxofa&Jazz, una cita anual on conflueixen bona música i gastronomia.

Més informació a [elprat.cat/festescarxofa](http://elprat.cat/festescarxofa%22%20%5Ct%20%22_blank).

\*Segons les darreres dades del Consorci del Parc Agrari del Baix Llobregat  (2016).

**El Prat de Llobregat, 13 d’abril de 2018**